钦定古今图书集成/明伦汇编/氏族典/第250卷 > 张达
## 钦定古今图书集成/明伦汇编/氏族典/第250卷 > 张达

按《明外史张达传》：“达，凉州人。慷慨负奇节，膂力绝人。
嘉靖中，累官署都指挥佥事，充延绥游击将军，改左
参将，分守庄浪。旋擢署都督佥事，充山西总兵官。寇
大入太原，躏州县三十八，坐逮系诏狱。二十三年冬，
京师戒严，给事中戴梦桂请释达，乃命赴军前立功，
却敌大同，进宣府副总兵。寻以总兵官镇陕西，移镇”
延绥，改大同。俺荅数万骑入塞，伏精锐谿谷中。巡按
御史胡宗宪信敌诱，乘醉趣达出师。达欲持重，宗宪
厉声责之。达愤怒，挺身陷阵。寇兵围之数匝，达左右
突不得出。副总兵林椿闻达急，引兵救，亦陷重围，矢
如雨，达与椿俱死。事闻，赠达左都督，谥忠刚。给事中
唐禹言“达二子，世杰、世授，血战溃围”得全，请皆叙录。
诏并荫世指挥佥事。已，兵部言，世授达族子，请以达
次子世俊代袭。许之，仍别命世授为指挥佥事。